**Ministru kabineta noteikumu projekta „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts „Grozījumi Ministru kabineta 2015. gada 30. jūnija noteikumos Nr. 367 „Nacionālais numerācijas plāns”” (turpmāk – noteikumu projekts) izstrādāts, lai noteiktu numerācijas resursu iedalījumu elektroniskiem sakariem starp ierīcēm vai lietotnēm, lietu internetam *IoT/M2M*, jeb *Internet of Things* (turpmāk - *IoT*) /mašīnas-mašīnas *Machine to Machine communications* (turpmāk - *M2M*) sakaru pakalpojumiem.Paredzēts, ka noteiktais numerācijas iedalījums *IoT/M2M* numuriem eksteritoriālai lietošanai vienlaikus arī lietošanai valsts robežās stāsies spēkā 2021. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, pamatojoties uz: 1) Elektronisko sakaru likuma 56.pantu.2) Ministru kabineta 2020. gada 26. maija sēdes protokollēmuma (prot. Nr. 36 25. §) 2. punktā doto uzdevumu, Ministru kabineta 2015. gada 30. jūnija noteikumos Nr. 367 „Nacionālais numerācijas plāns” (turpmāk - Nacionālais numerācijas plāns), paredzēt numerācijas iedalīšanu starpierīču sakariem *IoT/M2M*. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Elektronisko sakaru likumā noteikto deleģējumu, Nacionālais numerācijas plāns nosaka numura struktūru un formātu tā identifikācijai un maršrutēšanai, numura sastādīšanas procedūras, kā arī numerācijas lietošanas mērķus un veidus. Noteikumu projekts nosaka numerācijas iedalīšanu starpierīču sakariem *IoT/M2M*, izdalot atsevišķu diapazonu divpadsmit un astoņu zīmju formātā.Ministru kabineta 2020.gada 26.maija sēdē tika atbalstīts Satiksmes ministrijas virzītais informatīvais ziņojums “Par numerācijas resursu maksājumu un nepieciešamību iedalīt numerācijas resursus lietu internetam un mašīnas-mašīnas sakaru pakalpojumiem”. Saskaņā ar to, Nacionālajā numerācijas plānā jāparedz jauna numerācijas resursa izdalīšana starpierīču sakariem (*IoT/M2M*), definējot tos lietošanai Latvijas robežās (iekšzemē) un eksteritoriāli. To paredz arī 2018. gada 20. decembra Eiropas Parlamenta un Padomes 2018. gada 11. decembra Direktīva Nr.2018/1972/ES par Eiropas Elektronisko sakaru kodeksa izveidi (turpmāk - Eiropas Elektronisko sakaru kodekss). Tās 93. panta 4. punkts noteic, ka regulatīvās vai citas kompetentās iestādes dara pieejamu neģeogrāfisku numuru diapazonu, ko var izmantot tādu elektronisko sakaru pakalpojumu sniegšanai, kas nav starppersonu sakaru pakalpojumi, proti, *IoT/M2M* pakalpojumu sniegšanai. Vairāku gadu garumā elektronisko sakaru operatori piedāvā saviem klientiem *IoT/M2M* jeb automatizētu saziņu starp iekārtām, nodrošinot mūsdienīgus biznesa risinājumus un sadzīvē ērtas dažādu iekārtu lietošanas iespējas.  Prognozējams, ka tendence numerācijas resursu izmantošanā mūsu valstī *IoT* pakalpojumiem saglabāsies pieaugoša kā arī būtiski kāps šādu pieslēgumu skaits Eiropā.Līdz šim *IoT/M2M* pakalpojumus elektronisko sakaru operatori nodrošināja izmantojot Nacionālā numerācijas plāna numerācijas indeksus “6XXXXXXX” un “2XXXXXXX”, kuru lietošanas mērķis ir galalietotāju pieslēguma punktam publiskajā fiksētajā elektronisko sakaru tīklā un galalietotāju pieslēguma punktam publiskajā mobilajā elektronisko sakaru tīklā. Saglabājoties pakalpojumu izaugsmes dinamikai un turpinot izmantot astoņu ciparu numurus, numuru rezerves potenciāli izsīks, kas ilgtermiņā neveicinās *IoT*/*M2M* pakalpojumu attīstību. Noteikumu projekts paredz ieviest *IoT*/*M2M* pakalpojumu nodrošināšanai divus numerācijas diapazonus, no kuriem viens būtu 12 ciparu formātā (+ 3 ciparu kods, kopā līdz 15 cipariem) lietošanai iekārtās iekšzemes un eksteritoriālai izmantošanai ar numuru saglabāšanas pakalpojumu ierobežojumiem, ciktāl tas ir tehniski iespējams. Otrs numerācijas diapazons, astoņu ciparu formātā un izmantojams iekārtās tikai iekšzemē ar iespējamu *IoT*/*M2M* numuru viesabonēšanu. Nacionālajā numerācijas plānā *IoT/M2M* eksteritoriālai un iekšzemes izmantošanai tiek noteikts numuru diapazons 300 00X XXX XXX. *IoT/M2M* astoņzīmju numuriem lietošanai iekšzemē un viesabonēšanai tiek izdalīts numuru diapazons no 70 XXX XXX līdz 74 XXX XXX. Izstrādē esošais likumprojekts “Elektronisko sakaru likums”, kuru Satiksmes ministrija izstrādā Eiropas Elektronisko sakaru kodeksa normu pārņemšanai, šobrīd paredz nosacījumu, ka numura saglabāšanas pakalpojumu *IoT*/*M2M* numuriem (kā iekšzemes lietošanai tā eksteritoriālai izmantošanai) nodrošina, ja tas ir tehniski iespējams. Ņemot vērā atšķirīgu numura saglabāšanas pakalpojuma nodrošināšanas kārtību mobilajā un fiksētajā tīklā, projekta izstrādes gaitā elektronisko sakaru operatori savstarpēji nav spējuši vienojušies par kopīgu *IoT/M2M* astoņzīmju numerācijas diapazona izmantošanu. Šobrīd starp operatoriem tiek lietoti atšķirīgi numura saglabāšanas pakalpojuma nodrošināšanas veidi: pirmajā gadījumā ar prefiksu un otrajā gadījumā, izmantojot numurus maršrutēšanai no Nacionālā numerācijas plāna. Kamēr nav notikusi pāreja uz vienotu numura saglabāšanas veidu, Nacionālajā numerācijas plānā nosakām pazīmi, lai nodalītu numuru diapazonus abiem numura saglabāšanas gadījumiem. Ar šādu risinājumu operatoriem būs dota iespēja izmantot to patreiz rīcībā esošo tehnisko bāzi, organizējot numuru tehnisko apkalpošanu, kas nozīmētu vairāk paredzamu risinājumu un līdz ar to kvalitatīvu pakalpojumu sniegšanu klientiem, un sabiedrībai kopumā. Potenciāli tas varētu sekmēt pārnest esošos “6X XXX XXX” un “2X XXX XXX” numerācijas diapazonos izvietoto *IoT/M2M* numuru pakalpojumus uz jaunajiem *IoT/M2M* numuriem paredzētajiem diapazoniem. Līdz ar to noteikumu projekts nosaka *IoT/M2M* numuriem diapazonos 70 XXX XXX un 71 XXX XXX lietošanai valsts robežās, noteiktu pazīmi, gadījumā, ja numura saglabāšanas pakalpojumu nodrošina izmantojot maršrutizācijas prefiksu, un numuru diapazoniem 73 XXX XXX un 74 XXX XXX valsts robežās, noteiktu pazīmi, ja numura saglabāšanas pakalpojumu nodrošina izmantojot maršrutizācijas numuru. Diapazonā 72 XXX XXX netiek noteikta lietošanas pazīme.Turpmāk netiek izslēgta *IoT/M2M* numuru diapazonu pazīmju pārskatīšana:1) kad attīstot elektronisko sakaru tīklus, starp operatoriem tiks rasts vienots numuru saglabāšanas tehniskais risinājums, līdz ar ko pazīme pēc numuru saglabāšanas pakalpojumu nodrošināšanas veida zaudēs savu aktualitāti;2) tiklīdz būs gūta pietiekama prakse ar šo no jauna iedalīto starpierīču sakaru *IoT/M2M* numuru lietošanā izdalītajā diapazonā, 3) kad esošo pakalpojumu no “2XXXXXXX” un “6XXXXXXX” diapazoniem tiks veikta nepieciešamā pārcelšana uz jaunajiem diapazoniem.Ministrija turpinās skatīt iespējamos risinājumus numerācijas koordinācijas darba grupā, lai lemtu par tālākām izmaiņām Nacionālajā numerācijas plānā.Noteikumu projekts paredz pārejas posmu līdz 2020. gada beigām, lai elektronisko sakaru operatori veiktu vajadzīgos sagatavošanās darbus normatīvā regulējuma izmaiņām, un no 2021. gada 1. janvāra uzsāktu *IoT/M2M* numuru lietošanu lietu interneta un starpierīču saziņas pakalpojumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrijas ar 2015. gada 13. augusta rīkojumu Nr. 257 izveidotā Numerācijas resursu koordinācijas darba grupa.Projekta satura jautājumi tika diskutēti divās darba grupas sanāksmēs 2020. gada maijā.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķa grupas, kuras tiesiskais regulējums arī ietekmē vai varētu ietekmēt | Elektronisko sakaru komersanti kuri sabiedrībai piedāvā *IoT/M2M* numurupakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada papildus ietekmi uz tautsaimniecību un administratīvo slogu.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta 2014. gada 21. janvāra noteikumi Nr. 45 “Numerācijas pārvaldīšanas kārtība, izveidojot un uzturot numerācijas datubāzi”, kurā jāveic papildinājumi atbilstoši *IoT/M2M* numerācijas iedalīšanai divpadsmit zīmju eksteritoriālai lietošanai vienlaikus arī lietošanai valsts robežās, un astoņu zīmju numuriem. |
| 2. | Atbildīgā institūcija | Vides aizsardzības un reģionālās attīstības ministrija. |
| 3. | Cita informācija | VAS “Elektroniskie sakari” uztur numerācijas lietošanas uzskaites datubāzi valsts informācijas sistēmu, kurā jāveic izmaiņas atbilstoši Nacionālā numerācijas plānā no jauna iedalītajai numerācijai. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Vides aizsardzības un reģionālās attīstības ministrijas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu sabiedrības līdzdalību, noteikumu projekts 2020. gada 10. jūnijā tika publicēts Vides aizsardzības un reģionālās attīstības ministrijas tīmekļvietnē [www.varam.gov.lv](http://www.varam.gov.lv). |
| 3. | Sabiedrības līdzdalības rezultāti | Elektronisko sakaru operatori nav iebilduši un iesnieguši viedokļus publicētajam noteikumu projektam.Saņemts viedoklis no Sabiedrisko pakalpojumu regulēšanas komisijas, kurā nesaskata lietderību IoT/M2M numuru dalīšanai publiskā mobilā telefonu tīkla numuros un publiskā fiksētā telefonu tīkla numuros, jo tie pēc būtības ir pakalpojuma numuri, kuri netiek dalīti pēc elektronisko sakaru tīkla veida.Viedoklis ņemts vērā. Noteikumu projekts nenosaka specifisku tīkla veidu. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Sabiedrisko pakalpojumu regulēšanas komisija; valsts akciju sabiedrība “Elektroniskie sakari”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros. Noteikumu projekts neparedz jaunu institūciju izveidi, likvidāciju vai reorganizāciju.Noteikumu projekts neietekmē iesaistīto institūciju funkcijas un uzdevumus. |
| 3. | Cita informācija | Nav  |

Vides aizsardzības un

reģionālās attīstības ministrs Juris Pūce

Vāvere, 67026936

Aija.Vavere@varam.gov.lv